15-jarige tydens Lichtenburg-onluste doodgeskietArgieffoto: enca.com ŉ 15-jarige seun is Dinsdagoggend tydens ŉ gewelddadige betoging in Lichtenburg in Noordwes doodgeskiet. Brig. Sabata Mokgwabone, provinsiale polisiewoordvoerder, het gesê die voorval het omstreeks 08:00 op die Boikhutso/Lichtenburg-pad plaasgevind. “Die bestuurder van ŉ wit voertuig het naby Shukran op betogers geskiet en die seun noodlottig gewond. Twee mense, wie se ouderdomme tans nie bekend is nie, is gewond en na ŉ hospitaal geneem,” het Mokgwabone gesê. “Hoewel die skieter nog nie in hegtenis geneem is nie, is sy identiteit bekend en werk die polisie hard om hom aan te keer.” Die situasie in die dorp is steeds gespanne en die polisie handhaaf ŉ groot teenwoordigheid in die gebied. Sekere paaie is noodgedwonge vir verkeer gesluit en motoriste moet van alternatiewe roetes gebruik te maak. Maroela Media het vroeër berig ŉ groep betogers van Blydeville het Dinsdagoggend die dorp se strate ingevaar, verskeie paaie met voorwerpe versper en ook ŉ vragmotor aan die brand gesteek. Die inwoners betoog glo oor ŉ tekort aan dienslewering en bewerings van korrupsie in die munisipaliteit. Lt.genl. Baile Motswenyane, provinsiale polisiekommissaris, het die dade van openbare geweld veroordeel en die publiek versoek om nie eiendom te beskadig of reg in eie hande te neem nie. “Ons versoek lede van die gemeenskap om kalm te bly en die polisie toe te laat om albei voorvalle te ondersoek. Ons wil dit ook duidelik maak dat geen geweld geduld sal word nie. Die polisie sal nie huiwer om teen enige persoon op te tree wat nie die wette van die land respekteer nie,” het Motswenyane gesê.